Ministerul Educației și Cercetării alături de partenerii săi, investește în 
viitorul tinerilor printr-un vast proiect de consiliere în carieră: 
ConsEDU – Practici transformaționale în consilierea și orientarea carierei

              Ministerul Educației și Cercetării în calitate de beneficiar, în parteneriat cu Universitatea din București, Centrul Municipiului București de Resurse și Asistență Educațională, Casa Corpului Didactic București și Inspectoratul Școlar Județean Iași, implementează în județul Giurgiu, în toate celelalte  județe din România și în municipiul București proiectul „Practici transformaționale în consilierea și orientarea carierei – CONSEDU”, cod MySMIS 339374, finanțat prin Programul Educație și Ocupare 2021–2027.
Activitățile din cadrul ConsEDU vor fi implementate și coordonate la nivelul județului Giurgiu, de către un expert consilier COC desemnat de Ministerul Educației și Cercetării, urmând a forma personalul implicat în consilierea carierei elevilor, în beneficiul acestora, al părinților si al comunităților școlare.
Proiectul are ca obiectiv general îmbunătățirea calității serviciilor de consiliere și orientare în carieră în învățământul primar, gimnazial și liceal, prin alinierea acestora la bune practici europene, la nevoile elevilor și la tendințele actuale ale pieței muncii, urmărindu-se dezvoltarea  serviciilor de consiliere și orientare în carieră (COC) din învățământul primar, gimnazial și liceal din România, prin furnizarea serviciilor de informare, consiliere, coaching individual, îndrumare și evaluări vocaționale pentru elevi și familiile lor, pentru identifica în mod realist competențele și interesele elevilor, precum și conturarea unui plan de carieră. Urmează apoi, formarea  consilierilor școlari, profesori diriginți și profesori de învățământ primar, se vor crea de asemenea mecanisme, metodologii și proceduri relevante conforme cu standarde de calitate actualizate și se vor desfășura sesiuni de consiliere cu părinții elevilor testați, pentru informarea tuturor celor implicați, cu privire la oportunitățile profesionale ale lumii viitorului. Ca element extrem de relevant, ConsEDU va dezvolta Platforma Națională de Consiliere și Orientare în Carieră – un instrument centralizator de resurse în domeniu, sursă de informare a consilierilor școlari, a celorlalți actori din școală și comunitate, cu privire la acțiunile și pașii de parcurs în procesul consilierii și orientării elevilor, respectiv un kit complet de instrumente de lucru - exerciții, aplicații, chestionare, teste de valori, aptitudini și interese etc. creat în acest proiect și care va genera automat rapoarte de consiliere în carieră pentru elevii din anii terminali.
Tot în cadrul acestui proiect, se va trece la pilotarea modelului whole school aproach în vederea extinderii la nivel național, prin activități de mentorat. Whole school aproach  are ca idee centrală faptul că toată școala în ansamblul ei participă la educație și schimbare, nu doar profesorul de la catedră, ci profesorii, directorul, profesorul consilier școlar, elevii și părinții, colaborează pe aceleași obiective. De asemenea se pune accent pe dezvoltarea completă (emoțională, sănătatea mintală, incluziunea, relațiile sociale, siguranța, competențele de viață) a elevului, pe politicile și valorile comune, colaborare interdisciplinară (profesorii nu lucrează izolat, ci pe proiecte, echipe mixte, planificare împreună și schimb de practici), mediu școlar pozitiv și incluziv, parteneriat cu familia și comunitatea, decizii bazate pe nevoile reale ale școlii.
 Într-o manieră concentrată,  Whole School Approach  înseamnă educație coordonată la nivelul întregii școli, unde toți actorii contribuie la dezvoltarea academică, emoțională și socială a elevului. 
Beneficiarii proiectului vor avea acces la informații despre trasee educaționale și profesionale, profesiile viitorului, oportunități de antreprenoriat și strategii moderne de dezvoltare a carierei. Acest proiect vine în întâmpinarea unei nevoi tot mai evidente de ghidare în ceea ce reprezintă viața profesională pentru elevi, dar în egală măsură sprijin pentru profesori și părinți, mai ales în contextul transformărilor generate de digitalizare, inteligență artificială și apariția noilor ocupații ale viitorului.  Orientarea în carieră și sprijinul instituțiilor  statului în acest domeniu, se încadrează în categoria priorităților progresului social și al adaptării profesioniștilor viitorului la  schimbările continue în dinamica pieței forței de muncă.


                                                     articol realizat de LEOCA  Mihaela – expert consilier COC județul Giurgiu

